烏啄瘡馿歌
作者：王禹偁
朝代：宋

paragraphs: 商山老烏何慘酷，喙長于釘利于鏃。
拾蟲啄卵從爾爲，安得殘吾負瘡畜。
我從去歲謫商於，行李惟存一蹇馿。
來登秦嶺又巉嶺，爲我馱背百卷書。
穿皮露脊痕連腹，半年治療將平復。
老烏昨日忽下來，啄破舊瘡取新肉。
馿號僕叫烏已飛，劘嘴整毛坐吾屋。
我馿我僕奈爾何，悔不挾彈更張羅。
頼是商山多鷙鳥，便問鄰家借秋鷂。
鐵爾拳兮鈎爾爪，折烏頸兮食烏腦。
豈唯取爾饑腸飽，亦與瘡馿復讎了。